Regsbrief oor onregmatige besluit oor onafhanklike skole - Solidariteit WêreldSolidariteit Wêreld
Tuis › Mediaverklarings › Regsbrief oor onregmatige besluit oor onafhanklike skole
Solidariteit het vandag 'n regsbrief aan die departement van basiese onderwys (DBO) gerig wat die wetlikheid van die departement se direktiewe oor die openingsdatums van onafhanklike skole bevraagteken.
Volgens Solidariteit het die departement geen seggenskap oor die datums waarop onafhanklike skole mag oop- of toemaak nie.
"Die pandemie gaan nog lank duur en 'n onregmatige besluit nóú kan 'n presedent vir magsmisbruik in die toekoms skep," sê dr. Dirk Hermann, bestuurshoof van Solidariteit.
In sy regsbrief wys Solidariteit die minister daarop dat sy nie by magte is om sodanige direktiewe uit te reik wat onafhanklike skole tot hierdie stappe verbind nie en dat dié magte net by die minister van samewerkende regering berus. Gevolglik is die uitreiking van sodanige direktiewe deur die DBO in werklikheid ongeldig. Solidariteit dring voorts daarop aan dat die regering die direktiewe dienooreenkomstig moet aanpas en teen nie later nie as 16:00 op 25 Januarie in die Staatskoerant moet publiseer.
"Die minister tree buite haar magte op. Om nou aan te kondig dat onafhanklike skole nog 'n week moet wag voor hulle mag oopmaak of skole wat reeds oop is weer moet toemaak, is onregmatig. 'n Pandemie regverdig nie onregmatige besluite nie," voer Hermann aan.
Onafhanklike skole het unieke omstandighede wat in ag geneem moet word en is in baie gevalle kleiner skole. Anders as by openbare skole word hul onderwysers nie deur die staat betaal nie. 'n Uitstel van die skooljaar stel dié groep uitermatig bloot. Die meeste van hulle is in staat om streng Covid-19-protokolle te volg en het reeds sodanige maatreëls ingestel.
Nie een van hierdie skole wil onverskillig teenoor die virus wees nie. Hulle wil wel 'n balans bewerkstellig tussen die beste belang van die kind, die volhoubaarheid van die skool, almal se gesondheid en goeie onderwys.
Die oop- en toemaak van skole het weinig impak op die Covid-19-infeksiesyfer. Navorsing en verskeie aanbevelings van kundiges, insluitende die VN se kinderfonds (Unicef), voer steeds aan dat skole moet oopmaak en slegs as laaste uitweg gesluit moet word. Aktiewe gevalle van Covid-19 in Suid-Afrika neem ook reeds vir langer as 'n week daagliks af.
"Dit is duidelik dat hierdie direktiewe nie in die beste belang van onafhanklike skole, hul onderwysers of hul leerlinge is nie, maar eerder 'n politieke instrument geword het waarmee sekere LUR'e hul mag wil afdwing. Hierdie direktiewe strook ook nie met die uitsprake wat die adjunkminister van basiese onderwys op die mediakonferensie van 15 Januarie gemaak het nie, maar eerder met die boelietaktiek van Panyasa Lesufi, soos onlangs by Helpmekaar Kollege en Curro gesien is. Dit gaan duidelik nie oor die virus nie, maar oor sentrale beheer," sluit Hermann af.